የካቲት 11 ኢትዮጵያ  አሁን ለደረሰችበት የሰላም፣ የልማትና የዴሞክራሲ ደረጃ መሰረት ጥሏል -ጠ/ሚ ኃይለማሪያም
ህወሓት የትጥቅ ትግል የጀመረበት 39ኛ ዓመት የምስረታ በዓል ዛሬ በመቐለ ከተማ ሲከበር የኢፌድሪ ጠቅላይ ሚኒስትርና የኢህአዴግ ሊቀመንበር ኃይለማሪያም ደሳለኝ እንዳሉት ፤ በለጋ እድሚያቸው ለዘመናት ስር ሰዶ የቆየውን ብሄራዊ ጭቆናና የህዝቡን ጥያቄ አፍኖ በስልጣን ላይ ከተቀመጠ ፋሽስታዊ ስርዓት ጋር ተናንቀው ፤ መስዋእት ለመሆን የቆረጡ ታጋዮች ህዝባዊ መስመርና የዓላማ ፅናት እስከሰነቁ ድረስ ድል አድራጊ የማይሆኑበት ምክንያት እንደሌለ ያሳዩበት ቀን ነው ብለዋል።የካቲት 11 በህዝቦች መፈቃቀድና በእኩልነት ላይ የተመሰረተች ዴሞክራሲያዊት ኢትዮጵያ እውን መሆን መሰረት እንደሆነችም ተናግረዋል።በድል የተጠናቀቀው የኢትጵያ ህዝቦች ትግል በከፈተው የሰላምና የልማት እንዲሁም የዴሞክራሲ ምዕራፍ የትግራይ ህዝብ በትጥቅ ትግሉ ወቅት ብቻ ሳይሆን በሰላምና በዴሞክራሲ ትግሉም ግንባር ቀደም ሚናውን እያበረከተ እንዳለ ባስመዘገባቸው ውጤቶች እያስመሰከረ መሆኑንም ጠቁመዋል።የተጀመሩ የልማት የሰላምና የዴሞክራሲ ስራዎች በድል በማጠናቀቅም  ፥ የሰማእታትን አደራ የምንጠብቅ ትውልድ መሆናችንን ማሳየት ይጠበቅብናል ያሉት ጠቅላይ ሚኒስትር ኃይለማሪያም ፤ የትግራይ ህዝብ ከመላው ኢትዮጵያውያን ጋር በመሆን ማጣጣም የጀመረውን ሰላምና ልማት ከመቼውም ጊዜ በበለጠ ቁርጠኝነት እንደሚያስቀጥል ያላቸውን እምነትም ገልፀዋል።የትግራይ ክልል ርእሰ መስተዳድርና የህወሓት ሊቀ መንበር አቶ አባይ ወልዱ በበኩላቸው ፥ ድርጅቱ ባስቀመጠው ዋነኛ ጠላታችን ድህነት ነው የሚል አቅጣጫ  መሰረት ፥ በገጠርና በከተማ የህዝቡን ተጠቃሚነት የሚያረጋግጡ የልማት ስራዎች እየተከናወኑ መሆኑንና በትምህርትና በጤና አገልግሎትም አበረታች ውጤቶች መገኘታቸውን ጠቁመዋል።የክልሉንና የሃገሪቱን ህዳሴ ማረጋገጥ በምንችልበት ደረጃ ላይ እንግኛለን ያሉት አቶ አባይ ፤ የድርጅቱ አባላት የተገኙ ተሞክሮዎችን በማጠናከር ለቀሪ የእድገትና ትራንስፎርሜሽን እቅዱ ስኬት ፣ ለ11ኛው የህወሓት ጉባኤና ለቀጣዩ ምርጫ ስኬት እንዲቀሳቀሱ አሳስበዋል።በስነስርዓቱ ላይ የተገኙት የሱዳኑ ፕሬዝዳንት ኦማር ሃስን አልበሽር ባሰሙት የድጋፍ ንግግር በበዓሉ ላይ በመገኘታቸው የተሰማቸውን ደስታ በመግለፅ ፤ ሁለቱ ሃገራት ያላቸውን ግንኙነት አንስተዋል።እንድ ኤፍ.ቢ.ሲ. ዘገባ በበዓሉ ላይ  የቀድሞው ጠቅላይ ሚኒስትር አቶ መለስ ዜናዊ ፣ አምባሳደር ስዩም መስፍንን ጨምሮ ሌሎች የህውሓት ታጋዮችን በማሳፈር ከካርቱም አዲስ አበባ ቦሌ አለም አቀፍ አውሮፕላን ማረፊያ በሰላም ያረፈችው አውሮፕላን ለእይታ የቀረበች ሲሆን ፥ አውሮፕላኗ ወደፊት በሰማዕታት ሙዚየም ለጎብኝዎች ለእይታ እንደምትቀርብም ንው የተገለፀው። 